钦定古今图书集成/明伦汇编/闺媛典/第116卷 > 咏贞妇彭城刘氏八章 北魏高允
## 钦定古今图书集成/明伦汇编/闺媛典/第116卷 > 咏贞妇彭城刘氏八章 北魏高允

渤海封卓妻刘氏，彭城人。成婚一夕，卓官于京师，以事见法。刘氏在家，忽形梦想，知卓已死，哀泣不止。经旬，凶问果至，遂愤叹而终。时人比之“秦嘉妻” 云。念其义高而名不著，乃为之《诗》曰：

两仪正位。人伦肇甄。爰制夫妇。统业承先。虽曰异族。
气犹自然。生则同室。终契黄泉。

封生“令达，卓为时彦。内协黄中，外兼三变。谁能作配，
克应其选。实有华宗，挺生淑媛。”

京野势殊，山川乖互。乃奉王命，载驰在路。公务既弘，
私义获著。因媒致币，遘止一暮。

率我初冠。眷彼弱笄。形由礼比。情以趣谐。忻愿难常。
影迹易乘。悠悠言迈。戚戚长怀。

时值险屯，横离尘网。伏锧就刑，身分土壤。千里虽遐，
应如影响。良嫔洞感，发于梦想。

仰惟亲命，俯寻嘉好，谁谓会浅，义深情到？毕志守穷，
誓不二醮。何以验之，殒身是效？

人之处世，孰不厚生。心存于义，所重则轻。结愤锺心，
甘就幽冥。永捐堂宇，长辞母兄。

茫茫中野。翳翳孤丘。葛蔂冥蒙。荆棘四周。理苟不昧。
神必俱游。异哉贞妇。旷世靡俦。